ກະຊວງສຶກສາທິການ ແລະກິລາ (ສສກ) ຈັດພິທີສະເຫຼີມສະຫຼອງວັນສ້າງຕັ້ງອາຊຽນ ຄົບຮອບ 49 ປີ(8 ສິງຫາ 1967 – 8 ສິງຫາ 2016) ແລະຄົບຮອບ 19 ປີທີ່ສປປລາວ ເຂົ້າເປັນສະມາຊິກອາຊຽນ ເພື່ອເຜີຍແຜ່ວຽກງານອາຊຽນໃນຂະແໜງການສຶກສາ ແລະ ກິລາເຮັດໃຫ້ພະນັກງານ, ຄູ-ອາຈານ, ນັກຮຽນ-ນັກສຶກສາ ໄດ້ຮັບຮູ້ ແລະ ເຂົ້າໃຈວຽກງານການສຶກສາໃນຂອບອາຊຽນໄດ້ຫຼາຍຂຶ້ນ ແລະສາມາດເຂົ້າຮ່ວມກິດຈະກຳຕ່າງໆນຳປະເທດສະມາຊິກອາຊຽນດ້ວຍກັນ.
ພິທີດັ່ງກ່າວ, ໄດ້ຈັດຂຶ້ນເມື່ອຕອນເຊົ້າຂອງວັນທີ 13 ສິງຫາຜ່ານມາທີ່ຫ້ອງປະຊຸມໂຮງຮຽນມັດທະຍົມຕອນປາຍ ມິດຕະພາບວຽງຈັນ-ໂຮ່ຈິມິນ ນະຄອນຫຼວງວຽງຈັນ, ໂດຍພາຍໃຕ້ການເປັນປະທານຂອງ ທ່ານນາງ ແສງເດືອນຫຼ້າຈັນທະບູນລັດຖະມົນຕີ ກະຊວງສຶກສາທິການ ແລະກິ ລາ, ມີບັນດາຫົວໜ້າ-ຮອງຫົວໜ້າກົມ, ຫົວໜ້າ-ຮອງຫົວໜ້າຫ້ອງການ, ສູນ, ສະຖາບັນອ້ອມຂ້າງກະຊວງຕະຫຼອດຮອດບັນດາພະນັກງານຄູ-ອາຈານ, ນັກຮຽນພາຍໃນໂຮງຮຽນດັ່ງກ່າວເຂົ້າຮ່ວມ.
ໃນໂອກາດດັ່ງກ່າວ, ທ່ານນາງ ແສງເດືອນຫຼ້າຈັນທະບູນ ກ່າວໃຫ້ຮູ້ວ່າ: ສຳລັບປີນີ້ເປັນປີທີ່ມີຄວາມໝາຍຄວາມສຳຄັນຫຼາຍທີ່ສປປລາວ ໄດ້ຮັບກຽດເປັນປະທານອາຊຽນ ແລະປັດຈຸບັນລັດຖະບານ ແມ່ນກຳລັງກະກຽມຢ່າງຮອບດ້ານໃຫ້ແກ່ການເປັນເຈົ້າພາບຈັດກອງປະຊຸມສຸດຍອດຜູ້ນຳອາຊຽນພາຍໃນເດືອນກັນຍານີ້. ນອກຈາກນີ້, ການສະເຫຼີມສະຫຼອງງານດັ່ງກ່າວ ຍັງເປັນການສົ່ງເສີມກ່ຽວກັບນະໂຍບາຍຂອງລັດຖະບານລາວ ໃນການເປີດກວ້າງສູ່ພາຍນອກດ້ວຍການດຳເນີນນະໂຍບາຍການຕ່າງປະເທດສັນຕິພາບ, ເອກະລາດ, ມີມິດຕະພາບ ແລະການຮ່ວມມືນັບແຕ່ປີ 1986 ໂດຍອີງໃສ່ສະພາບຕົວຈິງຂອງປະເທດ ແລະທ່າອ່ຽງລວມແຫ່ງການຮ່ວມມືກັນຂອງພາກພື້ນ ແລະສາກົນ, ເຊິ່ງໄດ້ດຳເນີນໃນຫຼາຍລະດັບ, ນັບແຕ່ລະດັບ 2 ຝ່າຍ, ອະນຸພາກພື້ນ, ພາກພື້ນ ແລະສາກົນ.
ສຳລັບສປປລາວ ໄດ້ເຂົ້າເປັນສະມາຊິກອາຊຽນ ໃນວັນທີ 23 ກໍລະກົດ 1997, ເຊິ່ງແມ່ນໝາກຜົນແຫ່ງການປະຕິບັດນະໂຍບາຍເປີດກວ້າງກໍ່ຄືນະໂຍບາຍການຕ່າງປະເທດສັນຕິພາບ, ເອກະລາດ, ມິດຕະພາບ ແລະການຮ່ວມມື; ເປັນການເອົາບາດກ້າວທີ່ຖືກຕ້ອງ, ສອດຄ່ອງກັບທ່າອ່ຽງລວມຂອງຍຸກສະໄໝກໍ່ຄືຍຸກໂລກາພິວັດທີ່ບັນດາປະເທດຮ່ວມມືກັນຕ້ອງການ ແລະ ເພິ່ງພາອາໄສກັນ; ເປັນການສ້າງເງື່ອນໄຂ ແລະສະພາບແວດລ້ອມທີ່ເອື້ອອຳນວຍກໍ່ຄື ເພື່ອສົມທົບທ່າແຮງພາຍນອກໃສ່ທ່າແຮງພາຍໃນ ເພື່ອການປະຕິບັດ 2 ໜ້າທີ່ຍຸດທະສາດ ແຫ່ງການປົກປັກຮັກສາ ແລະສ້າງສາພັດທະນາປະເທດຊາດ; ເປັນການສ້າງກາລະໂອກາດໃໝ່ໃຫ້ແກ່ສປປລາວ ໃນການຍາດແຍ່ງຜົນປະໂຫຍດ ແລະຍົກຖານະບົດບາດຂອງຕົນໃນເວທີພາກພື້ນ ແລະສາກົນ, ຍົກຖານະບົດບາດຂອງສັງຄົມນິຍົມຢູ່ໃນອົງກນຈັດຕັ້ງພາກພື້ນ ເພື່ອຮັບປະກັນການຄົງຕົວ ແລະການຂະຫຍາຍຕົວຂອງສປປລາວ.
ການຮ່ວມມືທຸກຢ່າງຂອງອາຊຽນ (ທັງພາຍໃນອາຊຽນ ແລະລະຫວ່າງອາຊຽນກັບພາຍນອກ) ຈະຕ້ອງສືບຕໍ່ດຳເນີນໄປບົນພື້ນຖານບັນດາຫຼັກການຂອງອາຊຽນທີ່ກຳນົດໄວ້ໃນກົດບັດອາຊຽນ, ສົນທິສັນຍາໄມຕີຈິດ, ຫຼັກການຄວາມເປັນເອກະສັນ, ການເຫັນດີພ້ອມກັນ ແລະການຮ່ວມມືໃນອາຊຽນ, ເຊິ່ງກະຊວງສຶກສາທິການ ແລະກິລາຜ່ານມາກໍ່ໄດ້ມີສ່ວນຮ່ວມໃນການປະຕິບັດພັດທະນາທີ່ປະກອບສ່ວນຍົກລະດັບພັດທະນາຊັບພະຍາກອນມະນຸດ ແລະ ແລກປ່ຽນການສຶກສາໃຫ້ຄູ-ອາຈານ, ນັກສຶກສາ, ນັກຮຽນ ໃນປະເທດສະມາຊິກອາຊຽນດ້ວຍກັນ. ໂດຍຂະແໜງການການສຶກສາ ແມ່ນອນຢູ່ໃນເສົາຄ້ຳທີ 3 (ເສົ້າຄ້ຳວັດທະນາທຳ-ສັງຄົມອາຊຽນ) ມີຜົນໄດ້ຮັບຈາກການຮ່ວມມືດ້ານການສຶກສາອາຊຽນຫຼາຍ, ດັ່ງທີ່ຫຼາຍທ່ານອາດຈະໄດ້ຮັບຟັງການສະເໜີບົດຂອງການຮ່ວມມືທາງດ້ານການສຶກສາ-ອາຊຽນ ແລະອາຊຽນກັບຄູເຈລະຈາ, ເຊິ່ງມີ ASEAN +3 ແລະ ASEAN + EAS ຈາກກົມພົວພັນຕ່າງປະເທດກະຊວງສຶກສາທິການ ແລະກິລາ.
ພາຍໃນພິທີດັ່ງກ່າວ, ຜູ້ເຂົ້າຮ່ວມໄດ້ຮັບຟັງການລາຍງານວຽກງານກາຮ່ວມມືອາຊຽນໃນຂະ ແໜງການສຶກສາ, ປະຫວັດຄວາມປັນມາຂອງອາຊຽນ, ການເຕີບໃຫຍ່ຂະຫຍາຍຕົວຂອງວຽກງານອາຊຽນ, ວຽກງານອາຊຽນໃນຂະແໜງການສຶກສາ, ບັນຫາ ແລະສິ່ງທ້າທາຍ.
ສ່ວນທິດທາງແຜນການໃນຕໍ່ໜ້າ ແມ່ນຈະໄດ້ເຜີຍແຜ່, ປູກຈິດສຳນຶກ ແລະຄວາມເຂົ້າໃຈກ່ຽວກັບປະຊາຄົມອາຊຽນໃນຖັນແຖວພະນັກງານ, ຄູ-ອາຈານ, ນັກສຶກສາ-ນັກຮຽນ ແລະປະຊາຊົນໃຫ້ທົ່ວເຖິງ; ຍົກລະດັບພະນັກງານ, ຄູ-ອາຈານ ໃຫ້ມີຄວາມຮູ້ຄວາມສາມາດທາງດ້ານພາສາອັງກິດ, ດ້ານເທັກໂນໂລຢີ ແລະສາມາດເຂົ້າຮ່ວມກິດຈະກຳ, ການເຝິກອົບຮົມຕ່າງໆກັບບັນດພາກພື້ນ, ພັດທະນາການສຶກສາອາຊີວະ ແລະການສຶກສາຊັ້ນສູງ ເພື່ອສ້າງແຮງງານ (ນັກຮຽນທີ່ຈົບມາ, ພະນັກງານ) ໃຫ້ແທດເໝາະກັບຕະຫຼາດແຮງງານ, ມີແຮງງານມາດຕະຖານ ເພື່ອຮັບຮອງການເຄື່ອນຍ້າຍສີມືແຮງງານອາຊຽນ, ສາມາດໄປເຮັດວຽກໃນປະເທດສະມາຊິກອາຊຽນໄດ້; ຜັນຂະຫຍາຍ ແລະຈັດຕັ້ງປະຕິບັດແຜນການສຶກສາອາຊຽນ 5 ປີ ແລະຍາດແຍ່ງເອົາການຮ່ວມມື ແລະຊ່ວຍເຫຼືອໃຫ້ຫຼາຍຂຶ້ນ ແລະ ເສີມຂະຫຍາຍຂອດປະສານງານທັງພາຍໃນ ແລະຕ່າງປະເທດ.
(ສາວແກ້ວອຸດົມ)